《舟人强以二锾多取渔人之鱼余增百钱与之作渔》
宋代·袁说友

老父家住逢家洲，无田可种渔为舟。
春和夏炎网头坐，茫茫不觉秋冬过。
卖鱼日不满百钱，妻儿三口穷相煎。
朝餐已了夕不饱，空手归去卢湾眠。
今朝何人买鲜鲫，直得千钱酬二百。
抛钱帆去了不应，却谢君子为增益。
嗟嗟莫怨行路人，满江风月侬最亲。
但看渔翁更强健，银刀赤尾长鳞鳞。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。